Henriette Kjær (KF), 2001-03-29:
Dette lovforslag har en lang forhistorie og mange, lange og trange forhandlinger bag sig, men nu har vi det endelig i salen, og i Det Konservative Folkeparti ser vi det som en klar forbedring for både forbruger og erhvervet.
Lovforslaget har en meget teknokratisk titel omhandlende alle de elementer, lovforslaget indeholder, men for mig betyder dette lovforslag en liberalisering af hele apotekssektoren, ikke en ultraliberalisering, men dog en lille liberalisering.
Noget af det mest åbenlyse og mærkbare for forbrugerne bliver det øgede omfang af håndkøbssalg, samt at apotekernes åbningstid nu følger den almindelige lukkelov.
Vi må sige, at sektoren indtil nu har været totalt overreguleret, og at apotekerne var underlagt en bestemt åbningstid er jo så oldnordisk, at det skriger til himlen.
I Det Konservative Folkeparti mener vi bestemt, at der er behov for, at en række håndkøbslægemidler lægges ud i håndkøb.
Den lettere adgang vil give forbrugerne en bedre service, og mange halvsyge mennesker vil slippe for at stå i kø lang tid på et vagtapotek for at få en næsespray, der lige præcis er afgørende for, om man kan falde i søvn eller ej, når næsen er »stoppet«.
En sådan lettere tilgængelighed vil muligvis medføre et øget forbrug, men det mener jeg sådan set også, der er belæg for, idet adgangen i dag jo er begrænset.
Liberaliseringen skal ikke bare lette adgangen, den skal også meget gerne give mere konkurrence på priserne, så forbrugerne får nogle billigere lægemidler, men det kræver selvfølgelig, at præparaterne sælges i samme stykpakninger som dem, man kan få på apoteket.
Det eneste, der betinger små pakninger, er efter min overbevisning præparater, der indeholder paracetamol. Får de nye håndkøbsudsalg i øvrigt kun lov til at sælge små pakningsstørrelser, får vi ikke den konkurrence, vi havde håbet på, og som vi finder nødvendig.
Vi håber derfor, at Lægemiddelstyrelsen kan finde balancen mellem det fagligt ansvarlige og de konkurrencemæssige hensyn.
En anden ting er, at det nu bliver muligt at indføre dosisdispensering til patienter på især plejehjem, og det kan spare personalet på plejehjemmene for meget arbejde, samtidig med at det gerne skulle højne sikkerheden for, at den enkelte patient får den rette dosis og det rigtige præparat.
Tallene fra Fredericia ser bestemt også lovende ud.
Hvis man kan få en besparelse ud af det på 4.000 kr. pr. patient om året, er meget opnået, og man kan bruge pengene på andre tiltrængte tiltag.
Noget af det afgørende for os i de her forhandlinger har været, at det bliver muligt for en apoteker at eje flere apoteker.
Med dette lovforslag kan en apoteker opnå bevilling
til mere end ét apotek, dog maksimalt til fire apoteker.
Denne begrænsning har vi sat ind, fordi vi ikke ønsker, at der skal kunne etableres deciderede kæder, da det kunne betyde, at vi får et nyt monopol, hvor én kæde sidder på hele markedet, og konkurrencen dermed ville gå fløjten.
Det vil forhåbentlig give apotekeren større omsætning og sikre forsyningen i de tyndt befolkede områder.
I Det Konservative Folkeparti har vi nu også ofte undret os over, hvorfor driftige mennesker kun måtte eje ét apotek.
Det bør være sådan, at man kan bruge sine talenter på flere butikker, hvis man har et godt koncept.
Vi glæder os også over den lille ændring, der betyder, at apotekeren, uden at skulle spørge i ministeriet, kan placere sin butik, hvor han vil, sådan inden for rimelighedens grænser.
Det har virket meget bagstræberisk, at man som selvstændig ikke selv har kunnet bestemme beliggenheden af sin forretning.
Sidste element i dette lovforslag, for der kommer jo flere som følge af vores aftale, er spørgsmålet om sygehusapotekernes opgaver samt den mulighed, at privathospitaler nu også kan åbne et privat sygehusapotek.
Det, at et sygehusapotek nu får mulighed for at fremstille et nyudviklet lægemiddel, der ikke alene er beregnet til brug i sygdomsbehandling på et sygehus, er vi lidt skeptiske over for.
Vi er med på, at indehaveren af markedsføringstilladelsen først skal have spurgt andre lægemiddelfremstillere, om de vil erhverve markedsføringstilladelsen, men dette betyder konkurrence for de private apoteker, der i dag har magistrel fremstilling, og derfor vil vi følge udviklingen nøje.
Da vi altså selv har været med til forarbejdet til dette lovforslag, er vi ikke overraskende ganske tilfredse med indholdet og støtter det derfor.
Der er dog en række detaljer, som vi ønsker ændret, hvilket vil afspejle sig i en række ændringsforslag, vi vil stille og have til afstemning under andenbehandlingen.